**VIEŠOJO PASLAUGŲ PIRKIMO-PARDAVIMO SUTARTIS**

2023-11-17 Nr. S-21558

Telšiai

**Telšių rajono savivaldybės administracija** (kodas 180878299), toliau – Užsakovas, atstovaujama administracijos direktoriaus Zigmo Nevardausko, veikiančio pagal Telšių rajono savivaldybės administracijos nuostatus ir MB „Branus“, toliau – Tiekėjas, atstovaujama direktoriaus Mariaus Matulaičio, veikiančio pagal įstaigos įstatus, toliau kartu šioje sutartyje vadinami Šalimis, o kiekvienas atskirai – Šalimi, sudarė ir pasirašė šią paslaugų tiekimo sutartį, toliau vadinamą Sutartimi.

**I. SUTARTIES OBJEKTAS**

1. Investicijų pritraukimo į Telšių rajoną galimybių studijos ekonominės dalies tikslinimo paslauga.

**II. PASLAUGŲ PRISTATYMO TERMINAS**

2. Paslaugų atlikimo terminas – 4 mėn. nuo sutarties pasirašymo dienos.

3. Galimybė pratęsti paslaugų pirkimo sutartį – 1 mėn.

4. Paslaugų perdavimas įforminamas paslaugų priėmimo – perdavimo aktu, kurį pasirašo įgalioti Užsakovo ir Tiekėjo atstovai paslaugų perdavimo metu.

5. Paslaugos tiekėjas parengtą investicijų projektą su investicijų skaičiuokle ir projekto įgyvendinimo planu turi pateikti tik elektroninėje laikmenoje, popierius nebus naudojamas taip taupant gamtos išteklius.

**III. KAINA IR ATSISKAITYMO TVARKA**

6. Pirkimui taikoma fiksuotos kainos kainodara.

7. Bendra Sutarties kaina be PVM 1.846,00 (vienas tūkstantis aštuoni šimtai keturiasdešimt šeši) Eur, su PVM yra 2.233,66 (du tūkstančiai du šimtai trisdešimt trys Eur 66 ct) Eur (iš kurių PVM sudaro 387,66 (trys šimtai aštuoniasdešimt septyni Eur 66 ct) Eur.

8. Šalys susitaria, kad už paslaugas Užsakovas sumoka Tiekėjui per 30 (trisdešimt) dienų nuo paslaugų priėmimo-perdavimo akto pagrindu išrašytos PVM sąskaitos – faktūros gavimo dienos. Užsakovo paskirtas darbuotojas patikrina paslaugų priėmimo – perdavimo aktą ir, jei paslaugos suteiktos tinkamai, jį pasirašo. Užsakovas neapmoka už suteiktas paslaugas, jeigu Užsakovo paskirtas darbuotojas nepasirašo priėmimo – perdavimo akto.

9. Sutartyje nurodyta paslaugų kaina dėl bendro kainų lygio kitimo perskaičiuojama nebus. Kaina nurodyta Sutarties 6 punkte, yra galutinė ir apima visas tiesiogines ir netiesiogines išlaidas, susijusias su paslaugų pateikimu. Visą riziką dėl kainų padidėjimo prisiima Tiekėjas.

10. Sutartyje nustatyta fiksuota kaina, kuri padidėjus pridėtinės vertės mokesčiui didės, o pridėtinės vertės mokesčiui pamažėjus – mažės. Pasikeitus pridėtinės vertės mokesčiui, sutarties kaina neapmokėtam paslaugų kiekiui perskaičiuojama ir pakinta tiek, kiek pakito pridėtinės vertės mokestis.

11. Kaina nebus perskaičiuojama tais atvejais, jei įstatymais bus pakeistas pelno mokestis.

12. Paslaugų kainai įtakos negali turėti terminų pažeidimas, medžiagų, įrengimų, darbo užmokesčio ir kitų panašių išlaidų padidėjimas.

13. Vykdant Sutartį, PVM sąskaitos faktūros, sąskaitos faktūros, kreditiniai ir debetiniai dokumentai bei avansinės sąskaitos turi būti teikiami naudojantis informacinės sistemos „E. sąskaita“ priemonėmis, išskyrus atvejus, kai mobilizacijos, karo ir nepaprastosios padėties atveju yra CVP IS ar informacinės sistemos „E. sąskaita“ pažeidimų, dėl kurių negalimas Užsakovo ir Tiekėjo ir keitimasis informacija naudojantis šiomis sistemomis.

14. Galimas tiesioginis atsiskaitymas su subtiekėjais. Užsakovas numato tiesioginio atsiskaitymo su subtiekėjais galimybę, vadovaujantis šiame punkte nustatyta tvarka. Užsakovas ne vėliau kaip per 3 darbo dienas nuo informacijos apie pasitelktus subtiekėjus gavimo raštu informuoja subtiekėjus apie tiesioginio atsiskaitymo galimybę, o subtiekėjas, norėdamas pasinaudoti tokia galimybe, raštu pateikia prašymą Užsakovui. Tais atvejais, kai subtiekėjas išreiškia norą pasinaudoti tiesioginio atsiskaitymo galimybe, turi būti sudaroma trišalė sutartis tarp Užsakovo, Tiekėjo ir jo subtiekėjo, kurioje aprašoma tiesioginio atsiskaitymo su subtiekėju tvarka, kurioje numatoma teisė Tiekėjui prieštarauti nepagrįstiems mokėjimams subtiekėjui.

15. Pasikeitus PVM dydžiui Sutarties kaina keičiama proporcingai PVM pasikeitimo dydžiui. Kaina perskaičiuojama per 1 darbo dieną po Lietuvos Respublikos PVM įstatymo pakeitimo įsigaliojimo dienos. Perskaičiuota kaina taikoma po perskaičiavimo suteiktoms paslaugos apmokėti. Pasikeitus kitiems mokesčiams kaina nebus perskaičiuojama.

16. Tiekėjas negali perleisti tretiesiems asmenims visų ar dalies savo teisių, susijusių su Sutartimi, įskaitant reikalavimo teisę į Užsakovo mokėtinas sumas, be išankstinio rašytinio Užsakovo sutikimo. Be Užsakovo išankstinio rašytinio sutikimo sudaryti sandoriai dėl teisių ar pareigų pagal šią Sutartį perleidimo laikytini niekiniais ir negaliojančiais nuo jų sudarymo momento.

**IV. UŽSAKOVO ĮSIPAREIGOJIMAI**

17. Tiekėjui suteikti visą reikiamą informaciją, kurios Tiekėjas neturi galimybės gauti pats, Sutartyje numatytoms paslaugoms teikti.

18. Apmokėti Tiekėjui už tinkamai ir laiku suteiktas paslaugas šioje Sutartyje numatytomis sąlygomis ir terminais pagal pateiktą (PVM) sąskaitą – faktūrą.

19. Užsakovas turi teisę nemokėti už nekokybiškai ir ne laiku suteiktas paslaugas.

20. Paskirti darbuotoją, kuris būtų atsakingas už sutarties vykdymo priežiūrą ir ryšio su Tiekėju palaikymą.

**V. TIEKĖJO ĮSIPAREIGOJIMAI**

21. Teikti Sutartyje numatytas paslaugas numatytais terminais.

22. Tiekėjas atsako už šioje Sutartyje numatytų paslaugų teikimą.

23. Paslaugas teikti nepažeidžiant Lietuvos Respublikos įstatymų ir kitų teisės aktų.

24. Savo sąskaita atlyginti Užsakovui ir tretiesiems asmenims visus nuostolius, kurie atsirado dėl netinkamo Sutarties vykdymo ar jos nevykdymo.

25. Sutarčiai vykdyti pasitelkiami šie subtiekėjai: -\_\_\_\_.

26. Subtiekėjų keitimas vietomis tarp Sutartyje numatytų subtiekėjų ar didesnės (mažesnės) paslaugų dalies, negu buvo suderinta, perdavimas kitam Sutartyje numatytam subtiekėjui galimas tik tų paslaugų teikimui, kurių teikimas per subtiekėjus buvo numatytas Tiekėjo pasiūlyme ir tik gavus Užsakovo sutikimą. Sutarties galiojimo metu ketinant pasitelkti papildomus subtiekėjus, pastarieji turi būti ne mažesnės kvalifikacijos nei buvo reikalaujama pirkimo dokumentuose.

27. Sutarties galiojimo metu subtiekėjų keitimas ir (ar) papildomų subtiekėjų pasitelkimas arba Sutartyje numatytų subtiekėjų atsisakymas galimas, tik gavus Užsakovo sutikimą ir esant vienai iš šių priežasčių:

27.1. Sutartyje numatytas subtiekėjas yra likviduojamas, bankrutavęs arba jam yra iškelta bankroto byla;

27.2. subtiekėjas Tiekėjui atsisako teikti jam Sutartyje numatytų paslaugų dalį;

27.3. siekiant tinkamai ir laiku įvykdyti Sutartį dėl pagrįstų aplinkybių būtina padidinti paslaugų teikimo spartą.

28. Sutarties 26 ir 27 punktuose nurodytais atvejais Užsakovui pateikiamas pagrįstas prašymas, pridedant jį pagrindžiančius dokumentus. Subtiekėjas gali pradėti teikti paslaugas, tik Tiekėjui gavus Užsakovo sutikimą.

29. Sutarties 26 ir 27 punktuose nurodytais atvejais naujas subtiekėjas privalo Užsakovui pateikti dokumentus, įrodančius, kad jo kvalifikacija atitinka pirkimo dokumentuose nustatytus minimalius kvalifikacijos reikalavimus subtiekėjams.

30. Subtiekėjų numatymas nekeičia pagrindinio tiekėjo atsakomybėsdėl numatomos sudaryti pirkimo sutarties įvykdymo.

**VI. ŠALIŲ ATSAKOMYBĖ**

31. Neapmokėjęs laiku už pristatytas paslaugas, Tiekėjui pareikalavus Užsakovas moka delspinigius 0,02% nuo laiku nesumokėtos sumos už kiekvieną uždelstą dieną.

32. Tiekėjas pavėlavęs pateikti sutarties 2 punkto nurodytais terminais paslaugas numatytu laiku, įsipareigoja sumokėti Užsakovui 0,02% dydžio delspinigius už kiekvieną vėluojamų suteikti paslaugų dieną nuo vėluojamos suteikti paslaugos vertės ir atlyginti Užsakovui dėl to patirtus nuostolius.

33. Jei Tiekėjas Sutarties galiojimo metu suteikia nekokybiškas Sutartyje numatytas paslaugas, tai Užsakovas, surašo Sutarties pažeidimo aktą. Sutarties pažeidimo akte nurodoma, per kiek laiko turi būti suteiktos kokybiškos Sutartyje numatytos paslaugos, taip pat Tiekėjas privalo atlyginti Užsakovo patirtus nuostolius, kurie atsidaro dėl suteiktų nekokybiškų paslaugų.

34. Užsakovas turi teisę, įspėjęs Tiekėją prieš 15 (penkiolika) dienų, vienašališkai nutraukti šią Sutartį dėl esminio jos pažeidimo. Esminiu šios Sutarties pažeidimu bus laikomas bet kurio įsipareigojimo pagal Sutartį neįvykdymas arba netinkamas įvykdymas.

**VII. NENUGALIMOS JĖGOS APLINKYBĖS**

35. Šalis gali būti visiškai ar iš dalies atleidžiama nuo atsakomybės dėl ypatingų ir neišvengiamų aplinkybių – nenugalimos jėgos (force majeure), nustatytos ir jas patyrusios Šalies įrodytos pagal Lietuvos Respublikos civilinį kodeksą, jeigu Šalis nedelsiant pranešė kitai Šaliai apie kliūtį bei jos poveikį įsipareigojimų vykdymui.

36. Nenugalima jėga (force majeure) nelaikomos šalies veiklai turėjusios įtakos aplinkybės, į kurių galimybę Šalys, sudarydamos Sutartį, atsižvelgė, t. y. Lietuvoje, jos ūkyje pasitaikančios aplinkybės, sąlygos, valstybės ar savivaldos institucijų sprendimai, sukėlę bet kurios iš Šalių reorganizavimą, privatizavimą, likvidavimą, veiklos pobūdžio pakeitimą, stabdymą (trukdymą), kitos aplinkybės, kurios turėtų būti laikomos ypatingomis, bet Lietuvoje Sutarties sudarymo metu yra tikėtinos. Nenugalima jėga (force majeure) tai pat nelaikoma tai, kad Šalis neturi reikiamų finansinių išteklių arba Šalies kontrahentai pažeidžia savo prievoles.

**VIII. BAIGIAMOSIOS NUOSTATOS**

37. Sutartis įsigalioja nuo Sutarties pasirašymo dienos ir galioja iki visiško Šalių sutartinių įsipareigojimų įvykdymo dienos arba Sutarties nutraukimo dienos.

38. Kiekvieną ginčą, nesutarimą ar reikalavimą, kylantį iš šios Sutarties ar susijusį su šia Sutartimi, jos sudarymu, galiojimu, vykdymu, pažeidimu, nutraukimu, Šalys spręs derybomis.

39. Ginčo, nesutarimo ar reikalavimo nepavykus išspręsti derybomis, ginčas bus sprendžiamas teisme pagal Užsakovo buveinės vietą.

40. Pirkimo sutartis jos galiojimo laikotarpiu gali būti keičiama neatliekant naujos pirkimo procedūros vadovaujantis Viešųjų pirkimų įstatymo 89 straipsniu.

41. Sutartis sudaryta dviem vienodą teisinę galią turinčiais egzemplioriais lietuvių kalba, po vieną kiekvienai Šaliai.

42. Bet kokie pranešimai, informacija, dokumentacija ar korespondencija dėl Sutarties nevykdymo ar jos vykdymo turi būti įforminta raštu lietuvių kalba ir išsiųsta registruotu paštu per kurjerį, faksu ar elektroniniu paštu. Jeigu informacija perduodama faksu ar elektroniniu paštu, ji laikoma tinkamai perduota tik tuo atveju, jeigu Šalis, kuriai skirta tokia informacija, faksu arba elektroniniu paštu patvirtina jos gavimo faktą.

43. Pasikeitus Šalies buveinės adresui, banko sąskaitos numeriui ar kitiems rekvizitams, Šalis privalo apie tai pranešti kitai Šaliai. Neįvykdžius šių reikalavimų Šalis neturi teisės reikšti pretenzijų ar atsikirtimų, kad kitos Šalies veiksmai, atlikti, vadovaujantis paskutine turima informacija, neatitinka Sutarties sąlygų, arba kad ji negavo pranešimų, siųstų pagal paskutinius turimus rekvizitus.

44. Sutarčiai ir iš jos kylantiems Šalių santykiams bei jų aiškinimui taikoma Lietuvos Respublikos teisė.

45. Sutarties Šalims yra žinoma, kad ši Sutartis yra vieša, išskyrus joje esančią konfidencialią informaciją. Konfidencialia informacija laikoma tik tokia informacija, kurios atskleidimas prieštarautų teisės aktams.

46. Sutartis gali būti nutraukta abiejų Šalių rašytiniu susitarimu.

47. Taip pat Užsakovas gali vienašališkai nutraukti Sutartį Lietuvos Respublikos viešųjų pirkimų įstatymo 90 straipsnyje numatytais atvejais.

48. Šalių už Sutarties vykdymą atsakingi asmenys:

48.1. Iš Užsakovo pusės už:

48.1.1. Sutarties vykdymą - Telšių rajono savivaldybės administracijos Strateginio planavimo ir investicijų skyriaus vyr. specialistė

48.1.2. Sutarties paskelbimą - Telšių rajono savivaldybės administracijos Teisės ir administravimo skyriaus Viešųjų pirkimų poskyrio vyriausioji specialistė

48.1.3. Sutarties pakeitimų, atsiradusių Sutarties vykdymo laikotarpiu, paskelbimą Centrinėje viešųjų pirkimų informacinėje sistemoje atsakinga – Teisės ir administravimo skyriaus Viešųjų pirkimų poskyrio vyriausioji specialistė, gavusi informaciją iš už Sutarties vykdymą atsakingo asmens.

48.2. Iš Paslaugų teikėjo pusės už Sutarties vykdymą atsakingas –

**IX. SUTARTIES PRIEDAI**

49. Techninė specifikacija.

**X. ŠALIŲ REKVIZITAI IR JURIDINIAI ADRESAI**

|  |  |
| --- | --- |
| **UŽSAKOVAS** | **TIEKĖJAS** |
| **Telšių rajono savivaldybės administracija** | **MB „Branus“** |
| Įmonės kodas 180878299 | Įmonės kodas 304882947 |
| Tel./faks. (8 444) 52 229 | Tel. + |
| Žemaitės g. 14, LT-87133 Telšiai | Didžioji g. 25, LT-01128 Vilnius |
| LT094010042800030059 | LT397044090101841877 |
| AB Luminor bank | AB SEB bankas |
| El. paštas: info@telsiai.lt | El. paštas: info@branus.lt |
| Administracijos direktorius  Zigmas Nevardauskas  \_\_\_\_\_\_\_\_\_\_\_\_\_\_\_\_\_\_\_\_\_\_\_  (parašas) | Direktorius  Marius Matulaitis  \_\_\_\_\_\_\_\_\_\_\_\_\_\_\_\_\_\_\_\_\_\_  (parašas) |
| A.V. Data: | A.V. Data: |